Tchäjang

Dong Young-bae (hangul: 동영배 - hanča: 董詠培 - anglický prepis: "Dong Young Bae"; * 18. máj 1988, Uijeongbu, Južná Kórea), známy ako Taeyang (hangul: 태양 - hanča: 太陽 - anglický prepis: "Taeyang"; v preklade Slnko) alebo Sol, je juhokórejský spevák-skladateľ. Po tom, čo sa objavil vo videoklipe dua Jinusean k piesni „A-Yo“, začal ako 12-ročný trénovať v YG Entertainment. Po šiestich rokoch tréningu debutoval v roku 2006 ako člen juhokórejskej skupiny Big Bang.
Jeho druhý štúdiový album "Rise" sa umiestnil na 112. priečke v rebríčku Billboard 200, čím sa stal najvyššie umiestneným albumom kórejského sólistu. Hlavný singel „Eyes, Nose, Lips“ sa umiestnil na prvej priečke rebríčka Billboard K-Pop Hot 100, čo bolo prvý raz, keď sa jeho sólová pieseň dostala na vedúcu pozíciu hudobného rebríčka.
Kariéra.
2000 – 2008: Začiatky a debut s Big Bang.
Tchäjangov začiatok v zábavnom priemysle bol, keď sa objavil vo videoklipe hip-hopového dua Jinusean k piesni „A-Yo“. Táto spolupráca ho nakoniec priviedla až k úspešnému konkurzu do nahrávacej spoločnosti dua, YG Entertainment, kde stretol G-Dragona a terajšieho člena skupiny 2PM Jun. K. Spolu s G-Dragonom tvorili duo GDYB. V roku 2003 Tchäjang poskytol rapovú časť v skladbe „Player“, ktorá bola neskôr súčasťou druhého štúdiového albumu speváka Hüsonga.
Aj keď sa pôvodne plánovalo, že Tchäjang a G-Dragon debutujú ako duo GDYB, YG Entertainment tento plán zmenilo. Pridali sa k nim ďalší 4 žiaci (T.O.P, Däsong, Sungri a Hjon-sung) a spolu mali vytvoriť skupinu Big Bang. Formácia skupiny bola televízne zdokumentovaná, a hoci sa pôvodne počítalo so šiestimi členmi, Hjon-sung bol tesne pred debutom vyradený. Jong-bä si ako umelecké meno zvolil meno Tchäjang, čo v preklade znamená slnko, a namiesto rapu sa zameral na spev. Ich prvý album "Bigbang Vol.1" bol pomerne úspešný a obsahoval aj Tchäjangovo prvé sólo, „Ma Girl“. Skupina prerazila v roku 2007, keď vyšla pieseň „Lies“ (kórejsky: 거짓말; fonetický prepis: "Godžitmal") z ich EP "Always", ktorá sa umiestnila na prvom mieste niekoľkých hudobných rebríčkov. Single „Last Farewell“ (kórejsky: 마지막 인사; fonetický prepis: "Madžimak Insa") z EP "Hot Issue" a „Deň za dňom“ (kórejsky: 하루 하루; fonetický prepis: "Haru Haru") z EP "Stand Up" sa tiež umiestnili na prvých priečkach rebríčkov.
2008 – súčasnosť: Sólová kariéra.
Po tom, čo sa podieľal na albume speváčky Lexy, mal v septembri 2007 vydať sólový album, ale to sa muselo kvôli prekrývaniu s rozvrhom skupiny odložiť. Tchäjang vydal svoje debutové EP "Hot" 22. mája 2008, na ktorom pracovali Teddy z 1TYM, Jang Hyon-sok, Kush a G-Dragon. Album obsahoval hlavne R&amp;B piesne, pričom spevák uviedol, že tento hudobný štýl bol jeho hlavným cieľom. Povedal však, že s albumom nie je spokojný, pretože nenapísal žiadnu z piesní. Neskôr sa vyjadril, že v budúcnosti to chce zmeniť, aby do svojej hudby začlenil a naplno vyjadril svoje myšlienky a nápady.
Prvým vydaným singlom bola R&amp;B pieseň „Only Look At Me“ (kórejsky: 나만 바라봐; fonetický prepis: "Naman Barabwa") z dielne Teddyho a Kusha, ktorá mala medzi kritikmi dobrý ohlas. G-Dragon neskôr nahral vlastnú verziu s názvom „Only Look At Me Part 2“. Druhým singlom bola pieseň „Prayer“ (kórejsky: 기도; fonetický prepis: "Kido"), v ktorej si zaspieval aj Teddy z 1TYM. K obom piesňam vyšiel aj videoklip. Jeho prvý sólový koncert niesol názov "Hot". Neskôr získal Tchäjang na 7. ročníku Korean Music Awards 2 ocenenia. „Najlepšia R&amp;B/Soulová pieseň“ za „Only Look At Me“ a „Najlepší R&amp;B/Soulový album“. Bol prvým „idolovým“ spevákom, ktorý získal takéto ocenenia.
Väčšinu roka 2009 strávil aktivitami so svojou skupinou. Spolu s 2NE1 nahrávali pieseň „Lollipop“, neskôr odleteli do Japonska, kde propagovali svoj album. Keď sa skončili aktivity Big Bang, vrátil sa do štúdia, aby sa pripravil na ďalšie sólové aktivity. Tchäjang vydal svoj prvý digitálny singel „Where U At“, za ktorým nasledoval digitálny singel „Wedding Dress“. K obidvom piesňam vyšiel aj videoklip. „Wedding Dress“ sa v online hlasovaní holandského rádia umiestnila na 3. mieste.
Tchäjangov prvý štúdiový album "Solar" vyšiel 1. júla 2010 a okrem normálnej mal ešte Deluxe edíciu. Základné vydanie malo 11 piesní, zatiaľ čo Deluxe edícia obsahovala navyše piesne „Only Look At Me“ a „Prayer“ z "Hot" a bola limitovaná na 30 000 kópií. Ešte v ten deň, kedy album vyšiel, sa predalo všetkých 30 000 kópií Deluxe edície. Album neskôr vyšiel aj na iTunes. Umiestnil sa na 2. mieste rebríčka "Top R&amp;B/Soulové albumy" amerického iTunes a na prvom mieste rovnakého rebríčka kanadského iTunes, čím sa stal prvým Ázijčanom, ktorému sa to podarilo. Na propagáciu albumu boli vydané dva single, a to „I Need A Girl“ a „I'll Be There“. Na 12. ročníku Mnet Asian Music Awards aj na 8. ročníku Korean Music Awards vyhral Tchäjang ocenenie „Najlepší umelec“.
9. novembra 2013 vyšiel ďalší singel s názvom „Ringa Linga“. V zozname „100 najkrajších tvárí roka 2013“ sa Tchäjang umiestnil na 33. mieste. 17. mája 2014 YG Entertainment vyhlásilo, že Tchäjang vydá nový štúdiový album. Ten vyšiel 2. júna 2014 a niesol názov "Rise". Hlavný singel „Eyes, Nose, Lips“ zaznamenal „all-kill“ (t.j. umiestnil sa na 1. mieste desiatich hlavných hudobných rebríčkov Južnej Kórey). Album bol na prvom mieste albumových rebríčkov iTunes v 10 krajinách (a v Top 50 v 21 krajinách). V čase svojho najväčšieho úspechu bol na prvom mieste iTunes rebríčka "R&amp;B/Soulové albumy" v 19 krajinách, vrátane USA, Veľkej Británie, Kanady, Austrálie, Ruska, Hong Kongu a Dánska (a v Top 50 v 25 krajinách). "Rise" sa stal tretím najvyššie umiestneným K-Popovým albumom a zároveň najvyššie umiestneným K-Popovým albumom sólistu v rebríčku Billboard, keď v Billboard 200 obsadil 112. miesto a v Billboardových rebríčkoch "Svetové albumy" a "Heatseekers Albums" 1. miesto.